Source: https://podnikam.sk/zmeny-v-zakonniku-prace-od-1-1-2020/
Timestamp: 2020-01-28 23:05:00+00:00

Document:
Zmeny v Zákonníku práce od 1. 1. 2020 | Podnikam.sk '); document.write(''); }
zákonník práce Foto: Getty Images
27. novembra 2019 Zdroj podnikam.sk Tlačiť
Vláda schválila novelu zákona, ktorou sa mení zákon č. 311/2001 Z. z. Zákonník práce v znení neskorších predpisov. Ústava Slovenskej republiky vo svojom čl. 36 garantuje, že zákon zamestnancom zabezpečí právo na najkratšiu prípustnú dĺžku platenej dovolenky na zotavenie. V súlade s týmto ústavným záväzkom Zákonník práce podľa súčasnej platnej právnej úpravy v § 103 ods. 1 určuje základnú výmeru dovolenky zamestnanca na najmenej štyri týždne. Zároveň v § 103 ods. 2 určuje u zamestnanca, ktorý do konca príslušného kalendárneho roka dovŕši najmenej 33 rokov veku základnú výmeru dovolenky na najmenej päť týždňov.
Cieľom novely Zákonníka práce navýšiť dĺžku základnej výmery dovolenky na päť týždňov aj pre zamestnancov, ktorí dosiaľ nedovŕšili 33 rokov veku, ale trvalo sa starajú o dieťa. To je v súčasnosti už platným sociálnym štandardom pre zamestnancov aj v iných členských štátoch Európskej únie, ako aj platným zamestnaneckým zvýhodnením u mnohých zamestnancov v Slovenskej republike.
V § 103 ods. 2 sa za slovo „veku,“ vkladajú slová „a zamestnanca, ktorý sa trvale stará o dieťa,“.
V ustanovení § 103 ods. 2 sa dopĺňa zvýšenie základnej výmery dovolenky na dobu najmenej päť týždňov aj pre zamestnancov trvalo starajúcich sa o dieťa.Toto ustanovenie nadobúda účinnosť 1. 1. 2020.
„(3) Dovolenka je najmenej osem týždňov v kalendárnom roku, ak ide o
a)pedagogického zamestnanca a odborného zamestnanca podľa osobitného predpisu,
b)vysokoškolského učiteľa,
c)výskumného pracovníka a umeleckého pracovníka verejnej vysokej školy alebo štátnej vysokej školy,
d) zamestnanca s najmenej vysokoškolským vzdelaním druhého stupňa, ktorý vykonáva výskumno-pedagogickú činnosť alebo vedeckú činnosť, výskumnú činnosť a vývojovú činnosť na výskumnom pracovisku organizácie Slovenskej akadémie vied, verejnej výskumnej inštitúcie alebo štátnej rozpočtovej organizácie alebo štátnej príspevkovej organizácie uskutočňujúcej výskum zriadenej ústredným orgánom štátnej správy.“.
Táto úprava sa zavádza z dôvodu, že zákonom č. 138/2019 Z. z. o pedagogických zamestnancoch a odborných zamestnancoch sa zmenili kategórie trénera športovej školy a trénera športovej triedy na kategóriu školského trénera a kategória školský špeciálny pedagóg už nie je odborným zamestnancom, ale pedagogickým zamestnancom a v súčasnom znení zákona tieto osoby absentovali. Zároveň sa uvádza, že nárok na najmenej 8 týždňov dovolenky majú aj vysokoškolskí učitelia na všetkých druhoch vysokých škôl a výskumní a umeleckí pracovníci verejných a štátnych vysokých škôl uvedení v § 74 ods. 1 zákona č. 131/2000 Z. z. o vysokých školách, ako aj výskumní a vývojoví zamestnanci verejných výskumných pracovísk. Toto opatrenie má prispieť k zatraktívneniu vedeckej kariéry v SR a k zrovnoprávneniu týchto kategórií zamestnancov so zamestnancami vysokých škôl. Toto ustanovenie nadobúda účinnosť dňom vyhlásenia.

References: čl. 36
 § 103
 § 103
 § 103
 § 103
 § 74